विधानसभा में सोजत विधायक आगरी ने उठाया चिकित्सकों की कमी का मुद्दा
जिलेके दूसरे बड़े अस्पताल सोजत में डॉक्टरों की कमी के साथ यहां पर ट्रोमा वार्ड स्वीकृति के लिए क्षेत्रीय विधायक संजना आगरी ने गुरूवार को विधानसभा में ध्यान आकर्षण पत्र के तहत राज्य के चिकित्सा मंत्री को सोजत के अस्पताल की समस्या की ओर ध्यान देने की मांग की। अपने लिखित प्रश्न में आगरी ने चिकित्सा मंत्री के ध्यान में लाया कि सोजत का अस्पताल जिला मुख्यालय के बाद पाली का सबसे बड़ा अस्पताल हैं, जहां पर प्रतिदिन 600 से 700 मरीजों की ओपीडी हैं। चूंकि सोजत कस्बा राष्ट्रीय राजमार्ग फोर लेन हाईवे से जुड़ा हुआ हैं, जिसके चलते आये दिन सड़क दुर्घटना होती रहती हैं। जिनके इलाज की पर्याप्त सुविधा नहीं होने के कारण मरीजों को 40 किलोमीटर दूर जिला मुख्यालय पर रेफर करना पड़ता हैं। इस दूरी के बीच कई बार गंभीर घायल मरीज मौत का शिकार हो जाते हैं। अस्पताल में निश्चेतना विशेषज्ञ डॉक्टर का पद पिछले दो वर्षों से खाली हैं, इसलिए यहां पर सिजेरियन प्रसव की सुविधा नहीं हैं। अस्पताल में दो वर्ष से रेडियोलॉजिस्ट डॉक्टर नहीं हैं, जिससे अस्पताल में सोनोग्राफी सीटी स्कैन सुविधा बंद पड़ी हैं।
hin_Deva hin_Deva